Gradine kod Livna
Gradine kod Livna su skupina ilirskih građevinskih objekata, uglavnom na obodu Livanjskog polja. Dva su osnovna vida ostataka materijalne kulture moćnog ilirskog plemena Dalmata: gradine i nekropole. Gradine smještene su na zadnjim izdancima brda uz rub polja i to najčešće na uzdignutim, prirodno zaštićenim i strategijski pogodnim mjestima. Utvrđeno je da su gradine na Livanjskom polju primarno služile kao mjesta za stanovanje i tvrđave za odbranu. Uz navedene primarne funkcije, imale su određeni, manji ili veći prostor, koji je predstavljao lokalno svetište. Prva kompleksna i sistematska istraživanja obavljena su u periodu 1973-1979. godine. Regisrovano je četrdesetak ilirskih gradina, vizuelno dobro povezanih i branjenih, koje u slučaju opasnosti služile kao refugiji: Grkovci, Bastasi, Kesića gradina, Begova gradina, Strupnić, Žirović, Mali gradac Vašarovine, Veliki gradac Vašarovine, Vašarovine, Velika gradina Kablić, Mala gradina Kablić, Suhača, Teber, Kasalova gradina, Potočani, Gredine, Zagoričani, Begovača, Ivića gradina, Vidoši, Tušnica, Smričani, Nombegovića brdo, Miši, Orlovača, Popova glavica, Prisoje, Gradac Zamršćen, Korita, Renići, Mala gradina Liskovača, Velika gradina Liskovača, Gradina u Podgradini, Anđelića gradina, Kneževa gradina, Orguz, Lištani, Gradina u Donjim Rujanima, Gradina u Gornjim Rujanima, Provo, Gubinski grad.